Συνάντηση υπουργών άμυνας ΗΠΑ-Τουρκίας
η Αγκυρα ζητά βοήθεια απ' την Ουάσιγκτον κατά Κούρδων ανταρτών
Ο υπουργός άμυνας της Τουρκίας, Βετσντί Γκονούλ, δήλωσε ότι οι ΗΠΑ θα πρέπει να αναλάβουν «συγκεκριμένη δράση», όπως είπε χαρακτηριστικά, σε βάρος Κούρδων ανταρτών στο βόρειο Ιράκ που σκότωσαν τουλάχιστον 12 Τούρκους στρατιώτες σε διασυνοριακή επίθεση. Ο κ. Γκονούλ συναντήθηκε τη Κυριακή με τον Αμερικανό ομόλογο του, Ρόμπερτ Γκέιτς στο Κίεβο, στο περιθώριο συνόδου υπουργών άμυνας. Η Τουρκία υποφέρει από το ΠεΚαΚα, επεσήμανε ο κ. Γκονούλ, αλλά επεσήμανε ότι η Τουρκική κυβέρνηση δεν σκοπεύει να εισβάλλει άμεσα στο βόρειο Ιράκ σε αντίποινα για την ενέδρα των Κούρδων ανταρτών σε βάρος Τούρκων στρατιωτών. Η Τουρκία θα ήθελε να αναλάβει μια τέτοια επιχείρηση πλάι στις Αμερικανικές δυνάμεις, σημείωσε ο κ. Γκονούλ. Από τη πλευρά του ο κ. Γκέιτς εξέφρασε ικανοποίηση για την απροθυμία της Τουρκίας να ενεργήσει μονομερώς. Στο μεταξύ, η Τουρκία δήλωσε ότι θα εξουδετερώσει τους Κούρδους αντάρτες που εξαπολύουν διασυνοριακές επιθέσεις από το βόρειο Ιράκ, μετά την ενέδρα των ανταρτών τη Κυριακή που κόστισε τη ζωή σε τουλάχιστον 12 στρατιώτες στην νοτιοανατολική Τουρκία. Από την αντεπίθεση των Τουρκικών δυνάμεων σκοτώθηκαν επίσης και 32 Κούρδοι αντάρτες. Κυβερνητικό ανακοινωθέν αναφέρει χαρακτηριστικά ότι η Τουρκία θα «πληρώσει οποιοδήποτε τίμημα» για την προστασία των δικαιωμάτων και των πολιτών της. Της προειδοποίησης αυτής είχε προηγηθεί έκτακτη συνεδρίαση του προέδρου Αμπντουλλάχ Γκιούλ και του πρωθυπουργού της Τουρκίας, Ρετσέπ Ταγίπ Ερντογάν με την στρατιωτική ηγεσία της χώρας. Από τη πλευρά του, ο Πρόεδρος του Ιράκ, Τζαλάλ Ταλαμπανί, που είναι Κούρδος, ζήτησε από τους αντάρτες να χρησιμοποιήσουν ειρηνικές μεθόδους, αλλιώς να αποχωρήσουν από το Ιρακινό Κουρδιστάν. Πάντως κατά τη διάρκεια κοινής συνέντευξης τύπου με τον κ. Ταλαμπανί, ο πρόεδρος της αυτόνομης περιοχής των Κούρδων στο Ιράκ, Μασούντ Μπαρζανί, δήλωσε ότι ο λαός του θα υπερασπίσει τη χώρα του αν δεχτεί επιθέσεις από ξένες δυνάμεις.